ประกันชีวิต ข้าราชการสุขสันต์
บริษัทเมืองไทยประกันชีวิต ได้เปิดตัวกรมธรรม์ใหม่สำหรับเจาะกลุ่มลูกค้าที่เป็นข้าราชการโดยตรง และถือเป็นเปิดศึกชนกับเจ้าตลาดในกลุ่มนี้อย่างทิพยประกันภัย และบริษัทประกันภัยในเครือของธนาคารที่รัฐบาลถือหุ้นใหญ่
12 ก.พ. 2558

บริษัทเมืองไทยประกันชีวิต ได้เปิดตัวกรมธรรม์ใหม่สำหรับเจาะกลุ่มลูกค้าที่เป็นข้าราชการโดยตรง และถือเป็นเปิดศึกชนกับเจ้าตลาดในกลุ่มนี้อย่างทิพยประกันภัย และบริษัทประกันภัยในเครือของธนาคารที่รัฐบาลถือหุ้นใหญ่
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต ระบุว่า จะส่งแบบประกันใหม่ “เมืองไทยข้าราชการสุขสันต์” เจาะกลุ่มข้าราชการโดยตรงในเดือน มี.ค.นี้ คาดว่าจะได้รับความนิยมจากบรรดาข้าราชการไม่น้อย
แบบประกันนี้ ทางเมืองไทยฯ ได้สร้างจุดเด่นไว้ที่ความคุ้มครองในส่วนเพิ่มเติม นอกเหนือจากที่สวัสดิการข้าราชการมีอยู่ โดยเฉพาะในส่วนของการดูแลสุขภาพหรือการรักษาพยาบาลที่สามารถคุ้มครองเพิ่มเติมจากส่วนที่ไม่สามารถเบิกจากส่วนราชการได้
ปัจจุบันค่ารักษาพยาบาลที่เพิ่มสูงขึ้นทุกปีทำให้ประชาชนและข้าราชการตื่นตัวกับการทำประกันชีวิตเพื่อเป็นหลักประกันสุขภาพมากขึ้น ซึ่งกรรมการผู้จัดการเมืองไทยประกันชีวิตเห็นว่า ความต้องการที่หลากหลายทำให้บริษัทต้องพัฒนาฐานข้อมูลและนำเทคโนโลยีสมัยใหม่เข้ามาใช้ รวมถึงต้องพัฒนาหลักสูตรฝึกอบรมตัวแทนหรือฝ่ายขายให้มากขึ้น